*Tämä artikkeli kertoo televisiosarjasta. Nimeä Xena käytettiin myös epävirallisesti kääpiöplaneetasta 136199 Eris (entinen 2003 UB313).*

**Xena** (*Xena: Warrior Princess*) on *Hercules* -televisiosarjan spin-off, joka osoittautui emosarjaansa suositummaksi. Sarja sijoittuu Antiikin Kreikkaa muistuttavaan mielikuvitusmaailmaan ja sen päähenkilö on soturiprinsessa Xena (Lucy Lawless), joka taistelee hyvien puolella ja pahaa vastaan yhdessä uskollisen seuralaisensa Gabriellen (Renée O’Connor) kanssa. *Xenaa* tuotettiin vuosina 1995–2001, Suomessa sarjaa esitettiin vuosina 1997–2004 ja uusintana vuodesta 2007 lähtien. *Xenan* ensimmäinen kausi alkoi Subilla uusintana 1. kesäkuuta 2009.

*Xenan* ilmestyessä televisioruutuihin itsenäiset naispuoliset toimintasankarit olivat televisiosarjojen pääosissa hyvin harvinaisia. Myöhemmin Xenaa ovat seuranneet muun muassa *Dark Angel*, *Buffy, vampyyrintappaja*, *Alias* sekä *Siskoni on noita* -sarjan noitasisarukset.

Suomessa *Xenasta* on tähän mennessä*milloin?* julkaistu kolme ensimmäistä kautta DVD:nä.

Aseet
-----

Sarjassa pääaseina toimivat miekat. Miekan lisäksi yleisinä aseina ovat taistelusauvat tai -kepit, tikarit, kirveet, jouset, nuolet ja piikkimoukarit. Tunnetuin ase lienee kuitenkin Xenan chakrami. Xena heittää yleensä chakramin katkaistakseen vihollisten aseet tai esimerkiksi köyden. Xena aiheuttaa useasti myös kivivyöryjä chakramin avulla. Chakrami lentää pitkän matkan, kimpoilee seinistä tai muista pinnoista ja kimpoaa lopuksi takaisin Xenan kiinniotettavaksi.

Mytologiaviittaukset
--------------------

Sarjassa on paljon viittauksia eri kansojen myytteihin ja muinaisiin jumalhahmoihin. Eniten on viitattu kreikkalaiseen mytologiaan, jonka jumalhahmot esiintyvät säännöllisesti sarjan jaksoissa, erityisesti sodan jumala Ares ja rakkauden jumalatar Afrodite, josta on tehty vaaleanpunaiseen harsoon pukeutuva surffariblondi. Myös Kupido, Pallas Athene, Zeus, Poseidon, Haades, Kohtalottaret, Raivottaret ja Harpyijat esiintyvät Xenan seikkailuissa. Kreikkalaisista sankarihahmoista sarja esitteli Odysseuksen, Orfeuksen sekä amatsonit.

Kreikkalaisen mytologian lisäksi sarjassa on viittauksia muihinkin myytteihin: sarjassa viitattiin kristinuskoon Raamatun tarinoiden kautta (muun muassa Daavid ja Goljat). Hindulaisuutta jumalineen (Krishna, Kali) ja karman lakia käsiteltiin neljännen tuotantokauden jaksoissa, joissa Xena ja Gabrielle matkustivat Intiassa. Myös skandinaavisen mytologian jumalat Thor ja valkyriat tulivat tutuiksi Xenan seikkailujen välityksellä. Joulupukinkin alkuperä selviää eräässä jaksossa.

Rooleissa
---------

### Päähenkilöt

* Xena – Lucy Lawless
* Gabrielle – Renée O'Connor

### Säännöllisesti vierailevat muut hahmot

* Joxer (suom. Jukseri) – Ted Raimi
* Ares – Kevin Smith
* Callisto – Hudson Leick
* Afrodite – Alexandra Tydings
* Alti – Claire Stansfield
* Amarice - Jennifer Sky (neljännestä kaudesta lähtien)
* Autolycus – Bruce Campbell
* Borias – Marton Csokas
* Julius Caesar – Karl Urban
* Ephiny – Danielle Cormack

### Vierailleet

* Najara – Kathryn Morris

Jaksot
------

* *Pääartikkeli: Luettelo televisiosarjan Xena jaksoista*

Muuta
-----

Jaksojen lopputeksteissä on lisäksi maininta siitä, ettei jotain jaksossa ollutta vahingoitettu elokuvaa tehtäessä: esim. *"No Bible myths or icons were irreparably mangled during the production of this motion picture./ Yksikään Raamatun myytti tai ikoni ei vahingoittunut peruuttamattomasti tämän filmin kuvauksissa"* (jakso *GIANT KILLER [#27]*).

Sarjan fanit
------------

Sarja on tullut tunnetuksi myös siitä ilmiömäisestä laajuudesta, jolla sarjan fanit alkoivat tuoda sitä esiin internetissä. Aikanaan *Xenaa* käsittelevien fanisivujen ja keskustelupalstojen lukumäärä oli aivan omaa luokkaansa, ja ne haastoivat internetissä jopa *Star Trekin* näkyvyyden.*lähde?* Sarjan suurta suosiota selittää osaltaan tulkinta, jonka mukaan Xenaa ja hänen apurihahmoaan Gabriellea voidaan pitää naisparina. 1990-luvun lopulla kansainvälinen lesboyhteisö ottikin sarjan omakseen.

Suomalaisen faniryhmän jäsenet käyttävät itsestään nimitystä xeniitti.

Lähteet
-------

1. ↑  Xena: Humorous disclaimers in the end credits.
2. ↑  Nyt.fi | Suomalaiset Xena-fanit kokoontuvat joka vuosi yhteen fiilistelemään tv-sarjaa, joka loppui 16 vuotta sitten – Tällainen on Suomen Xena-tapahtuma, jonka nettisivutkin ovat yhä kuin 90-luvulta *Helsingin Sanomat*.  2.8.2017. Viitattu 24.7.2020.

Aiheesta muualla
----------------

Luettelo televisiosarjojen Hercules ja Xena hahmoista